Neamţ: Dosar penal pentru 3 chinezi care nu au respectat izolarea la domiciliu, după ce au revenit din China

Poliţiştii din cadrul IPJ Neamţ au deschis un dosar penal pe numele a trei cetăţeni din China care, deşi se aflau în izolare la domiciliu, au fost văzuți desfăşurând activităţi comerciale, a declarat, marţi, purtătorul de cuvânt al instituţiei, Georgiana Moşu, citată de Agerpres.

Cele trei persoane, cu vârste cuprinse între 25 şi 32 ani, au venit din China pe 12 februarie şi au intrat în ţară prin Aeroportul „Henri Coandă”.

„Poliţiştii s-au sesizat din oficiu cu privire la săvârşirea infracţiunii de zădărnicirea combaterii bolilor, faptă prevăzută şi pedepsită de articolul 352 din Codul penal, cercetările fiind efectuate sub supravegherea unui procuror din cadrul Parchetului de pe lângă Judecătoria Piatra-Neamţ, urmând ca la finalizarea acestora să fie dispuse măsurile care se impun”, a precizat Georgiana Moşu.

Alte două persoane revenite din China, care desfăşoară activităţi comerciale în municipiul Roman, se află sub supravegherea DSP Neamţ.

Sursa: cnbc.com